Lars Andreas Larssen

Lars Andreas Larssen (1935– 2014) var en norsk skuespiller som var ansatt en årrekke ved Nationalteatret.  


== Biografi ==
Larssen vokste opp i Hadsel kommune i Nordland. Han ble utdannet ved Statens teaterskole.
Han scenedebuterte i 1958 i stykket Cherrys have på Folketeatret. Han var deretter ansatt ved Rogaland Teater i perioden 1959–1962, og siden 1968 ved Nationaltheatret. Larssen var også sentral i etableringen av Teatret på Torshov hvor han særlig gjorde furore som komiker i Dario Fos Vi betaler ikke. Han spilte ellers i flere Ibsen-stykker. 
Hans første filmrolle var i filmen Ni liv fra 1957. Han hadde en mer sentral rolle som «biskopens sønn» i filmen Herren og hans tjenere fra 1959 og som ordfører i filmen Piratene fra 1983. Han hadde for det meste biroller på film.
På TV var han kjent i rollen som rektor i familieserien Borgen skole som gikk på NRK i perioden 1988–1991. Han spilte prest og eidvollsmannen Jonas Rein i TV-serien 1814 (1989) og hotellbestyrer i krimserien Dødelig kjemi (1993). Utover dette hadde han en del sentrale roller i Fjernsynsteatret. Blant annet som opponenten i Tolv edsvorne menn (1982), H. C. Andersen i Fra regnormenes liv (1984) og den middelaldrende Antoinus Adamsen i Siste tog til Påfuglland (1984).  
Sammen med kona Sonja Lid startet han i 1962 Fredskontoret i Stavanger. Etter hvert vokste det fram fredskontor i en rekke byer. Han var styremedlem i Norsk Kvinnesaksforenings lokallag i Oslo fra 1968.I 2004 fikk han en del omtale i mediene etter at han i debattprogrammet Redaksjon EN hadde kommet med harde utfall mot de ansvarlige for humorprogrammet Team Antonsen. Årsaken var noen innslag som omhandlet nordlendinger, blant annet «Joker nord» og Kari Bremnes, som Larssen oppfattet som en hån av både Nord-Norge og nordlendinger. Men ikke alle var enig i Larssens kritikk. Den Tromsø-baserte avisa Nordlys stilte seg negativ til hans reaksjoner, og på lederplass ble det skrevet at «Larssen ble truffet av det moderne Nord-Norge». Larssen ba senere om unnskyldning for sin reaksjon og opptreden, og deltok senere i selvironiske gjesteinnslag i Team Antonsen.
I august 2007 opplyste hans samboer, Monna Tandberg, at Larssen led av Alzheimers sykdom og at sykdommen hadde blitt merkbar allerede i 2003. Dette året fikk Larssen såpass store problemer med å huske teksten til en forestilling han hadde spilt i mange ganger før, nærmere bestemt Peer Gynt-spelet på Gålå, at han måtte be om avløsning. Etter dette gav han opp scenelivet. Tandberg gikk ut til mediene med dette fordi hun ønsket større åpenhet rundt sykdommen for å hjelpe de som er rammet og deres pårørende.


== Familie ==
Lars Andreas Larssen er far til forfatteren Vetle Lid Larssen og filmskaperen Gaute Lid Larssen som han hadde fra sitt første ekteskap med forfatteren og skuespilleren Sonja Lid. Siden ble han gift med Thrine Naumann og med henne fikk han sønnen Lars Larssen Naumann som er musiker og medlem i duoen Multicyde. Ekteskapet ble oppløst etter en tid. Etter det ble han samboer med skuespilleren Monna Tandberg. Han var bror til Høyre-politiker og tidligere ordfører i Bergen Trude Drevland.


== Filmografi ==
1957: Ni liv … Amund, kjelketrekker
1959: Herren og hans tjenere … Leif Helmer
1970: Douglas
1970: Døden i gatene
1971: Rødblått paradis … Fenriken
1972: Lukket avdeling
1973: Brannen … Bærer #2
1973: Kanarifuglen … Jenssen
1973: Anton … Johs Bakken jr.
1974: Bortreist på ubestemt tid
1975: Faneflukt
1977: Karjolsteinen … Læreren
1977: Kosmetikkrevolusjonen … Skyggen
1978: Pøbel
1978: Operasjon Cobra
1979: Kjærleikens ferjereiser
1979: Rallarblod … Jensa-Jens
1979: Ingen roser… takk … Lars
1980: Nedtur … Redaktøren
1980: Belønningen … Terje
1981: Sølvmunn … Mann på fly
1981: Martin … Gymnastikklæreren
1981: Forfølgelsen … Glaser
1983: Piratene … Ordfører
1984: Høvdingen … Takstmann
1985: Noe helt annet … Forsvarer
1986: Nattseilere … Læreren
1993: Secondløitnanten … Bjelland
1995: Kjærlighetens kjøtere … Dommer
1999: Olsenbandens siste stikk … Mentalpasient


== TV-opptredener ==
1977: Solospill … Benny Larang (TV-serie)
1984: Fra regnormenes liv … H. C. Andersen (Fjernsynsteater)
1985: Vill, Villere, Villaveien … Mann i Elskerparet (TV-serie)
1988: Borgen skole … Rektor (TV-serie)
1992: Dødelig kjemi … Jon Holmen  (TV-serie)
1993: Mot i brøstet … Gundersen (2 episoder, tv-serie)
1997: Tre på toppen … Sivert (TV-serie)


== Radioteater ==
1975: Gjengjeldelsen … Sven Skårmann
1975: Millionærdatter Kidnappet … Fullmektig Olsen
1976: Adrian Posepilt … Gullsmed Herman Bauer
1977: Hunden fra Baskerville … Mr. Stapleton
1979: Fallet … Philip Marlowe
1982: Vertshuset Jamaica … Francis Davey
1983: Mannen med Mitt Ansikt … James Peace
1983: Den Fordømtes Villa … Septimus Goodlow
1984: Hva Skal vi Gjøre med Penny? … Rupert
1984: Storhertuginnen av Storsalen … Generalkonsul Bjerkebekk
1984: Den store søvnen … Philip Marlowe
1987: Lev Farlig … Dr. Felix Hahn
1989: Ekko fra Glemte Graver … Eddie
1991: Kvinnen i Sjøen … Philip Marlowe


== Referanser ==


== Eksterne lenker ==
(en) Lars Andreas Larssen på Internet Movie Database 
(no) Lars Andreas Larssen hos Filmfront 
(no) Lars Andreas Larssen hos Nationaltheatret 
(no) Lars Andreas Larssen hos Sceneweb 
(sv) Lars Andreas Larssen i Svensk Filmdatabas 
(da) Lars Andreas Larssen på Filmdatabasen 
(en) Lars Andreas Larssen på AllMovie 
(en) Lars Andreas Larssen hos The Movie Database 
(no) Lars Andreas Larssen i Scenewebarkivet.
(no) NRK: Lars Andreas Larssen på sokkel (6. juli 2008)